3. pielikums

Ministru kabineta

2021. gada 28. janvāra

noteikumiem Nr. 65

**Demontāžas un likvidēšanas plāna un ziņojuma saturs**

1. Demontāžas un likvidēšanas plānā iekļauj informāciju par:

1.1. operatoru, kura valdījumā vai īpašumā ir likvidējamais jonizējošā starojuma avots, un likvidēšanas operatoru;

1.2. likvidējamo jonizējošā starojuma avotu un par teritoriju, ēkām, telpām, saistītajām iekārtām un to radioaktīvo piesārņojumu, kas novērtēts, veicot objekta izpēti, kurā atrodas jonizējošā starojuma avots;

1.3. likvidēšanas stratēģiju, norādot, vai izvēlēta tūlītējā likvidēšana vai atliktā likvidēšana. Ja paredzēta atliktā likvidēšana, sniedz šāda lēmuma pamatojumu un iekļauj likvidēšanas procesa plānoto laika grafiku;

1.4. likvidēšanas procesa vadību un atbildības sadalījumu, tai skaitā par radiācijas drošības kultūru, darbinieku apmācībām, līgumattiecībām un plānoto likvidēšanas darbu laika grafiku;

1.5. demontāžas, dezaktivācijas un citu likvidēšanas darbu nepiecieša­mību, šo darbu veicēju un veikšanas kārtību;

1.6. tā objekta uzraudzību un uzturēšanu līdz demontāžas un likvidēšanas uzsākšanai, kurā atrodas jonizējošā starojuma avots;

1.7. radioaktīvo atkritumu apsaimniekošanu;

1.8. visu plānoto demontāžas un likvidēšanas darbu izmaksu novērtējumu un finanšu resursu nodrošinājumu;

1.9. demontāžas un likvidēšanas darbu drošības novērtējumu – eksperta atzinumu;

1.10. ietekmes uz vidi novērtējumu;

1.11. darbinieku aizsardzības pasākumiem, tai skaitā par darba vietas un individuālo monitoringu, darbinieku paredzamo dozu novērtējumu, darba drošības prasībām;

1.12. kvalitātes nodrošināšanu demontāžas un likvidēšanas darbu organizēšanā, dokumentu glabāšanā, pierakstu uzturēšanā;

1.13. sagatavotību radiācijas avārijai un rīcību šādas avārijas gadījumā;

1.14. jonizējošā starojuma avotafizisko aizsardzību;

1.15. noslēguma radioloģiskās situācijas izpēti, tai skaitā izpildāmajiem nosacījumiem atbrīvošanai no valsts uzraudzības. Iekļauj informāciju, piemēram, par kārtību mērījumu veikšanai, paraugu ņemšanai un apstrādei, metodiku izpētes rezultātu novērtēšanai, procedūru datu glabāšanai.

2. Ministru kabineta 2021. gada 28. janvāra noteikumu Nr. 65 "Darbību ar jonizējošā starojuma avotiem paziņošanas, reģistrēšanas un licencēšanas noteikumi" 24. punktā minētajā sākotnējā demontāžas un likvidēšanas plānā iekļauj informāciju, kas pieejama pirms darbību ar jonizējošā starojuma avotiem uzsākšanas, vienlaikus ievērojot, ka visa nepieciešamā informācija nav pieejama pirms darbību ar jonizējošā starojuma avotiem uzsākšanas.

3. Noteikumu 25. punktā minētajā noslēguma demontāžas un likvidēšanas plānā detalizēti iekļauj visu nepieciešamo informāciju.

4. Demontāžas un likvidēšanas ziņojumā iekļauj informāciju par:

4.1. nosacījumu izpildi tā objekta atbrīvošanai no valsts uzraudzības, kurā atradās jonizējošā starojuma avots;

4.2. teritoriju, ēkām, telpām, saistītajām iekārtām, kas netika pilnībā likvidētas un kurām nepieciešama turpmāka uzraudzība;

4.3. noslēguma radioloģisko stāvokli objektā, kurā atradās jonizējošā starojuma avots;

4.4. veiktajiem demontāžas un likvidēšanas darbiem;

4.5. radušos radioaktīvo atkritumu apjomu;

4.6. darbinieku saņemtajām dozām;

4.7. visām iepriekš neparedzētām situācijām, kuras varēja radīt negatīvas sekas, kā arī par radiācijas avārijām demontāžas un likvidēšanas darbu laikā, piemēram, saistībā ar radioaktīvā piesārņojuma likvidēšanu, un veiktajām darbībām minēto gadījumu risināšanā;

4.8. demontāžas un likvidēšanas laikā gūtajiem secinājumiem par izvēlēto demontāžas un likvidēšanas stratēģiju, risinājumiem, paņēmieniem un ieviestajiem pasākumiem aizsardzībai pret jonizējošo starojumu.

Vides aizsardzības un

reģionālās attīstības ministrs A. T. Plešs